উৎসবমুখর অনুষঙ্গ - Bangla Fashion | বাংলা ফ্যাশন
Bangla Fashion | বাংলা ফ্যাশন
নারী
পুরুষ
বাচ্চা
বিশেষ অনুষ্ঠান
সুগন্ধি
স্টোরস
সেল
খবর
ফ্যাশন শো
মডেল
অন্যান্য
Select Page
« উঁচু গলার পোশাক
উৎসবে সাজের অনুষঙ্গ »
উৎসবমুখর অনুষঙ্গ
Sep 1, 2009 | গ্যালারি, নারী, ফিচার | 0 comments
ঈদে কোন শাড়িটা কিনবেন-এ নিয়ে উত্তেজনা তো নতুন নয়। ঈদের শাড়ির দিকে আগ্রহ থাকবেই।তবে এখন শাড়ির সঙ্গে ব্লাউজটা কোন ফ্যাশনের হবে, এর সঙ্গে মানানসই কানের দুল কোনটা কেনা যায়, আর হাতে থাকবে কোন ব্যাগ-এসব যথেষ্ট গুরুত্ব পাচ্ছে। ফ্যাশন ডিজাইনার মাহিন খান মনে করেন, এদেশের শহুরে জীবনযাপনে খুব কম মেয়েই আছেন, যারা নিত্যদিন শাড়ি পরেন।বরং শাড়িটাকে এখন অনেকেই উৎসব-পার্বণের পোশাক হিসেবে রেখে দেন। আর তাই এর অনুষঙ্গগুলোও হয়ে ওঠে একেকটি দেখার মতো। কারণ শুধু শাড়ি নয়, তখন মনোযোগ দেওয়া হয় ব্লাউজ, ব্যাগ, গয়না-সবকিছুতেই।
এবারের ঈদে যাঁরা শাড়ি কিনছেন, তাঁরা কিন্তু বেশ গুরুত্ব দিচ্ছেন আনুষঙ্গিক বিষয়ের দিকে। বিশেষ করে ব্লাউজ নিয়ে তো চলছে নানা ধরনের পরীক্ষা-নিরীক্ষা। মাহিন খান জানালেন, এবারের ব্লাউজের বিষয়ে সবাই থাকবে সচেতন। কখনো অনেক বেশি কাজের মাধ্যমে ব্লাউজকে আকর্ষণীয় করে তোলা হবে। ফলে শাড়ি হবে একটু হালকা কাজের। আবার ভারী কাজের শাড়ির সঙ্গে পরবে কাট ও প্যাটার্ননির্ভর ব্লাউজ। যা-ই হোক না কেন, শাড়ির সঙ্গে ব্লাউজ, এই ধারণাটি বদলে বরং শাড়ি ও ব্লাউজ দুটোই আলাদাভাবে গুরুত্ব পাবে।
ফ্যাশন ডিজাইনার শাহরুখ শহীদ বলেন, ‘এবারের ঈদটা একটু গরম সময়ে। তাই অনেক ভারী কাজের শাড়ি পরার চেয়ে হালকা শাড়ির সঙ্গে আকর্ষণীয় ব্লাউজ পরার ফ্যাশনটাই হয়ে উঠবে অনেক বেশি জনপ্রিয়। ব্লাউজে যদি অনেক কাজ থাকে এবং অনেক বেশি জমকালো হয়ে থাকে, সে ক্ষেত্রে এক রঙের শাড়িই অনেক বেশি ভালো লাগবে।’
সাধারণত জমকালো ব্লাউজ তৈরি করার সময় সবচেয়ে বেশি লক্ষ রাখতে হবে ব্লাউজের কাপড় নির্বাচনের দিকে। সিল্ক, কাতান, দুপিয়ান-এ ধরনের কাপড়েই অনেক বেশি জমকালো ভাবটা আসবে। এই সব কাপড়ে কারচুপি, জারদৌসি, কাঁচের ব্যবহার, এমনকি লেইস বা কাতানের কাপড়ের প্যাচওয়ার্ক দারুণ লাগবে। পেছনে বড় কাটা দিলে এর মাঝ বরাবর কোনো শ্যান্ডেলিয়ার বা পাথরের পেন্ডেন্ট ঝুলিয়ে দেওয়া যেতে পারে। হাতেও এভাবে বাড়তি অলংকরণ করলে ভালো দেখাবে।
মাহিন খান বলেন, ‘ব্লাউজটা যদি হয়ে থাকে অনেক বেশি জমকালো, সে ক্ষেত্রে শাড়ির জন্য মসলিন, একরঙা সিল্ক বা হাফসিল্ক শাড়ি ব্যবহার করা যেতে পারে। আবার দেখা গেল শাড়িটা বেশ জমকালো, সে ক্ষেত্রে ব্লাউজের কাট ও প্যাটার্নের দিকে দিতে হবে গুরুত্ব। শাড়ির কাজ বেশি হলে ব্লাউজে চিকন লেইস বা পাইপিং ব্যবহার করা যেতে পারে। আবার কেউ যদি পেছনে বড় কাটা না পরে অভ্যাস কিন্তু তৈরি করতে চান একটা বড় গলার ব্লাউজ, সে ক্ষেত্রে ব্লাউজের পিঠে ও হাতে মূল কাপড়ের ওপর আস্তর হিসেবে ব্যবহার করতে পারেন মসলিনের কাপড়। তাহলে বড় গলাও পরা হবে আবার কিছুটা ঢাকাও থাকবে।’
অল্পবয়সীরা ঈদে এন্ডি বা দামি তাঁতের শাড়ির সঙ্গে প্রিন্টের ব্লাউজ বা তাঁতের কাপড়ে হাতের কাজ করা ব্লাউজ পরতে পারেন। এ ধরনের ব্লাউজে একটা দেশজ ভাব থাকবে। তাই দেখতেও ভালো লাগবে। এ ধরনের ব্লাউজ তৈরির ক্ষেত্রে ঘটি হাত, খাটো হাত, ম্যাগি হাত ব্লাউজই ভালো দেখাবে।
তবে মাহিন খান বেশ জমকালো ব্লাউজের ক্ষেত্রে শিফন, ক্রেপ, রাজশাহী সফট সিল্ক, মসলিন, সেলফ বুননের জামদানিই বেশি পছন্দ করেন। এই সময়ে ব্লাউজের কাটিংয়ের ক্ষেত্রে বেশ চলছে ফুলহাত, হাতাকাটা, খাটো হাত (ম্যাগি হাত), ঘটি হাত, হল্টার নেক, ডিপ কাট, বোট নেক, সিঙ্গেল শোল্ডার, কলার নেক ফ্যাশন। তবে মাহিন খান মনে করেন, ফ্যাশন যা-ই আসুক না কেন, তা ব্যক্তিত্বের সঙ্গে মানানসই কি না এ বিষয়ে সচেতন হতে হবে।
শাহরুখ শহীদ মনে করেন, ব্লাউজ তৈরি করার সময় কিছু বিষয়ে লক্ষ রাখা উচিত। মনে রাখতে হবে, কোন কাটটি কোন গড়নে মানানসই। ডিজাইন সম্পর্কে ভালোমতো ধারণা করে সেটি দর্জিকে এঁকে বুঝিয়ে দিতে হবে। বাইরে পরে বের হওয়ার আগে অবশ্যই বাড়িতে পরে দেখে নিতে হবে। তাঁর মতে, আরও কিছু বিষয় মাথায় রাখা উচিত-
স্থূলকায় হলে হাতাকাটা বা ছোট হাতার ব্লাউজ পরা ঠিক নয়।
বেশি ক্ষীণকায় হলেও হাতাকাটা ব্লাউজ ভালো দেখাবে না।
পিঠে দাগ থাকলে বন্ধগলার ব্লাউজ পরাই ভালো।
শাড়ি ও ব্লাউজ দুটোই জমকালো হলে চলবে না।
শাড়ি-ব্লাউজ দুটোই যেমন জমকালো হওয়া চলবে না, তেমনি এই দুটি জিনিস ছাড়া মাথায় রাখতে হবে, এমন অন্য অনুষঙ্গগুলোও হওয়া চাই মানানসই। গয়না বাছাই করার ক্ষেত্রে দেখতে হবে ব্লাউজ বেশি জমকালো কি না। তাহলে কানে একটা বড় দুল পরে গলাটা খালি রাখাই ভালো। আবার গলায় কিছু পরলে চেইনে পেন্ডেন্ট-জাতীয় গয়না পরাই ভালো বলে মনে করেন মাহিন খান। তাঁর মতে, ব্লাউজ অনেক জমকালো এবং শাড়ি একরঙা হলে শাড়ির আঁচল ভাজ করে পরে ব্রোচ দিয়ে আটকে নেওয়া যেতে পারে। হাতে কী ধরনের ব্যাগ থাকবে এ প্রসঙ্গে মাহিন খানের মতামত হলো, অবশ্যই ক্লাচ পার্স। কিন্তু শাড়ি ও ব্লাউজের কাজের সঙ্গে মানানসই এমন ডিজাইনই বেছে নিতে হবে। সেই সঙ্গে লক্ষ রাখতে হবে, কাজের বাহুল্য যেন না থাকে। তাহলে একটি থেকে অন্যটি আলাদা করা যাবে না।
লক্ষ করুনঃ
— ব্লাউজের ডিজাইন কেমন হবে তা শাড়ির কথা মাথায় রেখে নির্ধারণ করুন।
— ব্লাউজের কাজ বেশি হলে শাড়ির কাজ কম হবে, একইভাবে বিপরীত নিয়ম। বিষয়টি মাথায় রাখতে হবে।
— শারীরিক গঠনের সঙ্গে মিলিয়ে ব্লাউজ তৈরি করুন।
— শাড়ি ও ব্লাউজে যে ধরনের উপাদান ব্যবহার করা হবে, গয়নাতেও একই মিল রাখার চেষ্টা করুন।
— ব্যাগের মধ্যেও কাজটি যেন শাড়ি ও ব্লাউজের সঙ্গে মানানসই হয়।
— কাজ করা দামি ব্লাউজগুলো আলমিরাতে হ্যাঙ্গারে ঝুলিয়ে রাখুন।
— ঘরে ইস্তিরি করা বা ধোয়া একদমই উচিত নয়।
কোথায় কোনটি
ঈদে পরতে চাইলে জমকালো ব্লাউজ তৈরির সময় আর কিন্তু বেশি নেই। তাই এখনই দৌড়াতে হবে দর্জির কাছে। নিউমার্কেটের সাজিয়া মাস্টার টেইলার্সের মাস্টার দেলোয়ার হোসেন জানালেন, ভালো ব্লাউজ বানাতে গেলে অন্তত ৫০০ টাকা মজুরি বাজেট করতে হবে। আর যদি কাজ করে ব্লাউজ তৈরি করতে চায় কেউ, সে ক্ষেত্রে ১২০০-৩০০০ টাকার মধ্যে বাজেট রাখতে হবে।
তবে ঢাকার গাউছিয়া, বসুন্ধরা, পিংক সিটি, রিলা’স এবং অনেক বুটিকে শুধু ব্লাউজও বিক্রি হচ্ছে। এসব ব্লাউজের দাম পড়বে তিন হাজার থেকে ১৬ হাজার টাকা পর্যন্ত।
ফারহানা আলম
সূত্র: দৈনিক প্রথম আলো, সেপ্টেম্বর ০১, ২০০৯
Related
বিষয়শ্রেণী
বিষয়শ্রেণীSelect Categoryঅন্যান্য  (13)খবর  (68)গ্যালারি  (136)টিপস্‌ এণ্ড টেকনিক  (1)নারী  (61)পুরুষ  (31)ফিচার  (111)ফ্যাশন শো  (20)বাচ্চা  (10)বিশেষ অনুষ্ঠান  (33)ভিডিও  (1)মডেল  (5)সুগন্ধি  (9)সেল  (7)স্টোরস  (37)
সাম্প্রতিক মন্তব্য
uzzal on সিল্ক আর ছাপা শাড়িতে ঈদ
সরলা on নাক সেজেছে নাকছাবিতে
আজিজুল হাকিম on নাক সেজেছে নাকছাবিতে
বৈশাখে ছেলেদের সাজ | SORGOL on বৈশাখে ছেলেদের সাজ
অন্তরেবাংলাদেশ – OntoreBangladesh » নতুন ঢঙের কামিজ on নতুন ঢঙের কামিজ
এভারগ্রীন বাংলা
লাইব্রেরি
জোকস
ডিকশনারি
লিরিক
Facebook
Twitter
Google
RSS
Evergreen Bangla